b'\n_START_ARTICLE_\nVirginia Proctor Powell Florence\n_START_SECTION_\nJoventut i educaci\xc3\xb3\n_START_PARAGRAPH_\nVirginia Proctor Powell Florence va ser l\xe2\x80\x99\xc3\xbanic fill nascut de S\xc3\xb2crates Edward i Caroline Elizabeth (Proctor) Powell l\xe2\x80\x991 d\xe2\x80\x99octubre de 1897 a Wilkinsburg, Pennsilv\xc3\xa0nia. Powell Florence va passar els seus primers anys a Wilkinsburg fins que la seva mare i el seu pare van morir el 1913. En aquell moment Powell Florence es va traslladar a Pittsburgh per viure amb la seva tia. _NEWLINE_Despr\xc3\xa9s de traslladar-se a Pittsburgh, Powell Florence es va graduar a la Fifth Avenue High School de Pittsburgh el 1915. Va seguir els passos de la seva mare i va continuar la seva formaci\xc3\xb3 al Oberlin College d\'Oberlin, Ohio. El 1919, Powell Florence va obtenir el t\xc3\xadtol de Llicenciada en literatura anglesa a Oberlin, i va formar part de la  seva plantilla. Es va traslladar a Pittsburgh, on, tot i tenir una formaci\xc3\xb3 i experi\xc3\xa8ncia adequades, no va poder assolir el seu objectiu de dedicar-se a l\'ensenyament i va passar un temps treballant en un sal\xc3\xb3 de bellesa de la seva tia. Conscient de la seva passi\xc3\xb3 pels nens i els llibres, la seva parella, Charles Wilbur Florence, la va animar a continuar els estudis de biblioteconomia. _NEWLINE_Durant una \xc3\xa8poca en qu\xc3\xa8 els afroamericans rarament eren considerats per ser admesos en universitats, predominantment blanques, Powell Florence va ser avaluada favorablement per la Pittsburgh Carnegie Library School, avui University of Pittsburgh School of Information Sciences. Hi va haver molt debat sobre la possibilitat de permetre a una persona negra form\xc3\xa9s part del col\xc2\xb7lectiu d\'estudiants del centre. Els funcionaris de l\'escola estaven preocupats per com podrien reaccionar els estudiants blancs al tenir un company negre. Tamb\xc3\xa9 es q\xc3\xbcestionava la probabilitat que Powell Florence trob\xc3\xa9s feina quan finalitz\xc3\xa9s els seus estudis. Cap biblioteca de la zona de Pittsburgh mai havia contractat a una persona negra amb la quantitat de formaci\xc3\xb3 formal que Powell Florence tindria despr\xc3\xa9s de la seva graduaci\xc3\xb3. Despr\xc3\xa9s de considerar-ho, els directors de l\'escola van decidir admetre Powell Florence el 1922 a partir del seu anterior expedient acad\xc3\xa8mic a l\'Oberlin College. Tot i que l\'escola l\'acceptava, encara va haver de fer front a la discriminaci\xc3\xb3. No se li permetia interactuar directament amb els directius blancs, obrint la possibilitat que un professor, tamb\xc3\xa9 blanc, respongu\xc3\xa9s a totes les preguntes que haguessin de tenir els familars dels estudiants de l\'escola. No obstant aix\xc3\xb2, es va graduar amb una titulaci\xc3\xb3 en biblioteconomia el 1923, despr\xc3\xa9s d\'un any d\'estudis a l\'escola, malgrat que el t\xc3\xadtol oficial no el va rebre fins el 1931.\n_START_SECTION_\nCarrera\n_START_PARAGRAPH_\nTot i que Powell Florence \xc3\xa9s reconeguda pel seu lloc en la hist\xc3\xb2ria de la biblioteconomia, els seus primers treballs no la van dirigir en aquesta direcci\xc3\xb3. En graduar-se a Oberlin, Powell Florence es va traslladar a St Paul, Minnesota on va treballar per la YWCA com a secret\xc3\xa0ria de les Girl Reserves of the Colored Girls Work Section. Despr\xc3\xa9s d\xe2\x80\x99un any, Powell Florence va decidir que St Paul no era per a ella i va tornar a Pittsburgh. _NEWLINE_Al seu retorn a Pittsburgh, Powell Florence es va adonar que volia convertir-se en professora. Mentre va estar a Oberlin, havia participat en grups comunitaris i clubs literaris del campus, i tenia una gran passi\xc3\xb3 pel treballar amb nens. Powell Florence va pensar que la combinaci\xc3\xb3 de la seva experi\xc3\xa8ncia treballant amb nens a la YWCA, i la seva titulaci\xc3\xb3 en literatura anglesa seria m\xc3\xa9s que una qualificaci\xc3\xb3 adequada per convertir-la en professora. Malauradament, el sistema escolar de Pittsburgh no va veure les seves qualificacions de la mateixa manera. Les escoles de Pittsburgh havien integrat el conjunt d\'estudiants, per\xc3\xb2 encara no estaven preparades perqu\xc3\xa8 els professors negres impart\xc3\xadssin els seus coneixements als estudiants blancs. Per tant, no acceptarien Powell Florence com a professora. A desgrat seu, no va poder trobar la feina que desitjava, per la qual cosa va treballar durant dos anys al sal\xc3\xb3 de bellesa de la seva tia. _NEWLINE_Powell Florence no tenia vocaci\xc3\xb3 per treballar en el sal\xc3\xb3 de bellesa, ni entrava en els seus objectius professional. La seva parella tamb\xc3\xa9 la recol\xc3\xa7ava en el mateix sentit, animant-la per tal que pogu\xc3\xa9s obtenir el titol de bibliotec\xc3\xa0ria. Charles Florence sabia que Powell tenia un expedient acad\xc3\xa8mic, determinaci\xc3\xb3 i un amor pels nens i els llibres, que la permetria triomfar en el programa de la Carnegie Library School. Degut a aquest suport, Powell Florence va sol\xc2\xb7licitar la seva admissi\xc3\xb3 i va ser acceptada, tot i els recels de l\'escola sobre la seva carrera. _NEWLINE_Despr\xc3\xa9s de la seva graduaci\xc3\xb3, Powell Florence va demanar feina a totes les biblioteques del pa\xc3\xads que sembl\xc3\xa9ssin tenir m\xc3\xa9s probabilitats de contractar un bibliotecari afroameric\xc3\xa0. Finalment, Powell Florence va ser contractada al sistema de la Biblioteca P\xc3\xbablica de Nova York on va prestar els seus serveis fins al 1927. Despr\xc3\xa9s de deixar el sistema de la Biblioteca P\xc3\xbablica de Nova York, Powell Florence va aconseguir un altra posici\xc3\xb3 destacada: esdevingu\xc3\xa9 la primera afroamericana que va presentar i superar els examens universitaris de biblioteconomia a Nova York. Un cop finalitzada la prova, Powell Florence va ser nomenada bibliotec\xc3\xa0ria de la Seward Park High School de Brooklyn. _NEWLINE_El 18 de juliol de 1931, Virginia Proctor Powell i Charles Wilbur Florence es van casar finalment. Havien decidit endarrerir el matrimoni fins aquest moment per centrar-se en les seves respectives carreres i formacions. A m\xc3\xa9s de l\'\xc3\xa8xit de Powell Florence, el seu marit tamb\xc3\xa9 va aconseguir uns bons reptes acad\xc3\xa8mics, amb estudis de grau i postgrau de la Universitat de Pittsburgh, i va dedicar dos anys a Harvard a amb un doctorat, per\xc3\xb2 no va acabar acomplint els requisits. Mentre es trobava a Boston, Florence va ser escollida per convertir-se en la presidenta de la Lincoln University of Missouri a Jefferson City, Missouri. Despr\xc3\xa9s del casament, la parella es va traslladar a Jefferson City, perqu\xc3\xa8 Florence pogu\xc3\xa9s comen\xc3\xa7ar la seva feina. Powell Florence va agafar vuit anys d\'exced\xc3\xa8ncia com a bibliotec\xc3\xa0ria per assumir el paper de "Primera Dama" de la Lincoln University. A Missouri, se la va descriure com una bibliotec\xc3\xa0ria elegant, educada en la conversa, i una habitual en les reunions socials i clubs de lectura. _NEWLINE_El 1938, la parella es va traslladar de nou per seguir una altra oportunitat laboral en la carrera de Florence. Aquest cop a Richmond, Virginia. Powell Florence no va poder trobar feina per ella mateixa a Richmond i va decidir prendre una posici\xc3\xb3 a Washington, DC, lluny del seu marit. El trasllat a Washington, DC, va permetre que Powell Florence torn\xc3\xa9s a la feina bibliotec\xc3\xa0ria on va treballar a la Cordoza High School fins al 1945. A causa de complicacions sanit\xc3\xa0ries, Powell Florence va haver de deixar de treballar al sistema escolar de Washington, DC i va tornar a Richmond. _NEWLINE_No obstant, la salut de Powell Florence milloraria, i li va permetre tornar a la seva carrera de bibliotec\xc3\xa0ria. Va treballar al sistema escolar de Richmond a la Maggie L. Walker Senior High School fins el 1965 quan es va retirar del camp de la biblioteconomia. Tot i que ja no es trobava amb capacitat laboral, ella i el seu marit van abra\xc3\xa7ar el moviment pels drets civils del moment. Powell Florence va assenyalar en el seu q\xc3\xbcestionari de classe de reunions d\xe2\x80\x99alumnes de 1968 que "El meu marit i jo, sent negres, estem especialment interessats en els drets civils i les millors relacions racials. Treballem amb la nostra esgl\xc3\xa9sia, YWCA, i la Croada de Richmond per als electors cap a aquest objectiu ". _NEWLINE_Virginia Proctor Powell Florence va morir el 1991 als 93 anys a Richmond.\n_START_SECTION_\nReconeixements\n_START_PARAGRAPH_\nLes contribucions de Powell Florence a la biblioteconomia es van recon\xc3\xa8ixer d\xc3\xa8cades despr\xc3\xa9s que es convert\xc3\xads en la primera dona negra dels Estats Units en obtenir un t\xc3\xadtol de bibliotecari. Va ser reconeguda per la Universitat de Pittsburgh el 1981 amb el premi Special Award for Oustanding Professional Service. Tamb\xc3\xa9 a t\xc3\xadtol p\xc3\xb2stum el 2004 amb una placa al vest\xc3\xadbul de l\'edifici de les ci\xc3\xa8ncies de la informaci\xc3\xb3. A m\xc3\xa9s, l\' American Library Association va recon\xc3\xa8ixer la seva v\xc3\xa0lua en incloure-la en la seva llista "100 l\xc3\xadders m\xc3\xa9s importants que hem tingut al segle XX", en la posici\xc3\xb3 34 del r\xc3\xa0nking.'